钦定古今图书集成/明伦汇编/官常典/第029卷 > 鲁一
## 钦定古今图书集成/明伦汇编/官常典/第029卷 > 鲁一

周武王十三年，克商有天下，封周公旦于鲁。

按《史记周本纪》：武王即位，太公望为师，周公旦为辅，
召公、毕公之徒左右王师，修文王绪业。九年，武王上
祭于毕，东，观兵至于盟津。是时诸侯不期而会盟津
者八百诸侯，诸侯皆曰：“‘纣可伐矣’。武王曰：‘女未知天
命，未可也’。乃还师归。居二年，闻纣昏乱，暴虐滋甚，于
是武王遍告诸侯曰：‘殷有重罪，不可以不毕伐’。”乃东
伐纣。十一年十二月戊午，师毕渡盟津，诸侯咸会，曰：
“孳孳无怠。”武王乃作《太誓》，告于众庶。二月甲子昧爽，
武王朝，至于商郊牧野，乃誓。誓已，诸侯兵会者车四
千乘，陈师牧野。纣发兵距武王，兵皆崩，畔纣。纣走反
入，登于鹿台之上，自燔于火而死。武王至商国，明日
除道修社及商纣宫。及期，百夫荷䍐旗以先驱。武王
弟叔振铎，奉陈常车，周公旦把大钺，毕公把小钺，以
夹武王。散宜生、太颠、闳夭皆执剑以卫。武王既入，立
于社南，大卒之左右，毕从。毛叔郑奉明水，卫康叔封
布兹。召公奭赞采，师尚父牵牲，尹佚䇲祝曰：“殷之末
孙季纣，殄废先王明德，侮蔑神祗，不祀昏暴商邑百
姓，其章显闻于天皇上帝。”于是武王再拜稽首曰：“膺
更大命，革殷，受天明命。”武王又再拜稽首，乃出，罢兵
西归，行狩，记政事，作《武成》。于是封功臣谋士，而封弟
周公旦于曲阜，曰：“鲁武王已克殷。”后二年，武王病，天
下未集，群公惧穆卜。周公乃祓斋自为质，欲代武王。
武王有瘳后而崩，太子诵代立，是为成王。成王少周，
初定天下，周公恐诸侯畔周公，乃摄行政当国。管叔、
蔡叔群弟疑周公与武庚作乱畔周，周公奉成王命，
伐诛武庚、管叔，放蔡叔，以微子开代殷后，国于宋，颇
收殷馀民以封武王少弟，封为卫。康叔。晋唐叔得嘉
谷，献之成王，成王以归周公于兵所。周公受禾东土，
鲁天子之命。初，管、蔡畔周，周公讨之，三年而毕定，故
初作《大诰》，次作《微了之命》，次《归禾》，次《嘉禾》，次《康诰》《酒
诰》《梓材》，其事在《周公》之篇。周公行政七年，成王长，周
公反政，成王北面就群臣之位。成王在丰，使召公复
营洛邑，如武王之意。周公复卜申视，卒营筑，居九鼎
焉。曰此天下之中，四方入贡道里，均作《召诰》《洛诰》。成
王既迁殷遗民，周公以王命告，作《多士》《无佚》。召公为
保，周公为师，东伐淮夷，残奄，迁其君薄姑。成王自奄
归，在宗周，作《多方》。既绌殷命，袭淮夷，归在丰，作《周官》。
兴正礼乐，度制于是改，而民和睦，颂声兴。

〈注〉徐广曰：“谯周云：《史记》武王十一年，东观兵，十三年克纣。”鲁天子之命。《尚书序》云：“‘旅天子之命’。应劭曰：‘曲阜在鲁城中，委曲长七八里’。”《正义》曰：《帝王世纪》云：“炎帝自陈营都于鲁曲阜。黄帝自穷桑登帝位，后徙曲阜。少昊邑于穷桑，以登帝位，都曲阜。颛顼始都穷桑，徙商丘。穷桑在鲁北。”或云：穷桑即曲阜也，又为大庭氏之故国，又是商、奄之地。皇甫谧云：“黄帝生于寿丘，在鲁城东门之北，居轩辕之丘。”于《山海经》云：“此地穷桑之际，西射之南”是也。《括地志》云：“兖州曲阜县外城，即周公旦子伯禽所筑，古鲁城也。”

按《鲁周公世家》，“周公旦者，周武王弟也。自文王在时，
旦为子孝笃仁，异于群子。及武王即位，旦常辅翼武
王，用事居多。武王九年，东伐至盟津，周公辅行。十一
年，伐纣，至牧野，周公佐武王，作《牧誓》。破殷，入商宫。已
杀纣，周公把大钺，召公把小钺，以夹武王衅社，告纣
之罪于天。”及殷氏，释箕子之囚，封纣子武庚禄父，使
管叔、蔡叔傅之，以续殷祀。遍封功臣同姓戚者。封周
公旦于少昊之墟曲阜，是为鲁公。周公不就封，留佐
武王。武王克殷二年，天下未集，武王有疾，不豫，群臣
惧。太公、召公乃穆卜周公曰：“未可以戚我先王。”周公
于是乃自以为质，设三坛。周公北面立，戴璧秉圭，告
于太王、王季、文王、史策。祝曰：“惟尔元孙王发，勤劳阻
疾。若尔三王，是有负子之责于天，以旦代王。发之身。
旦巧能多材多蓺，能事鬼神，乃王发不如旦，多材多
蓺，不能事鬼神。乃命于帝庭，敷佑四方，用能定汝子
孙于下地。四方之民罔不敬畏，无坠天之降葆命，我
先王亦永有所依归。今我其即命于元龟，尔之许我，
我其以璧与圭归，以俟尔命。尔不许我，我乃屏璧与圭。”周公已令史策告太王、王季、文王，欲代武王发，于
是乃即三王而卜。卜人皆曰“吉。”发书视之，信吉。周公
喜，开籥乃见《书》，遇吉。周公入贺武王曰：“王其无害！旦
新受命，三王维长终是图兹道，能念予一人。”周公藏
其策金縢匮中，诫守者勿敢言。明日，武王有瘳。其后
武王既崩，成王少，在强葆之中，周公恐天下闻武王
崩而畔，周公乃践阼，代成王摄行政当国。管叔及其
群弟流言于国曰：“周公将不利于成王。”周公乃告太
公望、召公奭曰：“我之所以弗辟而摄行政者，恐天下
畔周，无以告我先王。太王、王季、文王三王之忧劳天
下久矣，于今而后，成，武王蚤终，成王少，将以成周，我
所以为之若此。”于是卒相成王，而使其子伯禽代就
封于鲁。周公戒伯禽曰：“我文王之子，武王之弟，成王
之叔父，我于天下亦不贱矣。然我一沐三捉发，一饭
三吐哺，起以待士，犹恐失天下之贤人。子之鲁，慎无
以国骄人。”管、蔡、武庚等果率淮夷而反。周公乃奉成
王命，兴师东伐，作《大诰》。遂诛管叔，杀武庚，放蔡叔。收
殷馀民，以封康叔于卫，封微子于宋，以奉殷祀。宁淮
夷东土，二年而毕定。诸侯咸服宗周，天降祉福。唐叔
得禾，异母同颖，献之成王。成王命唐叔以馈周公于
东土，作《馈禾》。周公既受命，禾嘉，天子命作嘉禾，东土
以集。周公归报成王，乃为诗贻王，命之曰《鸱鸮》。王亦
未敢训周公。成王七年二月乙未，王朝步自周至丰，
使太保召公先之雒相土。其三月，周公往营成周雒
邑，卜居焉，曰吉，遂国之。成王长，能听政，于是周公乃
还政于成王，成王临朝，周公之代，成王治，南面倍依，
以朝诸侯。及七年后，还政成王，北面就臣位，匑匑如
畏然。初，成王少时病，周公乃自揃其蚤沈之河，以祝
于神曰：“王少，未有识奸神命者，乃旦也。”亦藏其策于
府。成王病有瘳。及成王用事，人或谮周公，周公奔楚。
成王发府，见周公祷书，乃泣，反周公。周公归，恐成王
壮治，有所淫佚，乃作《多士》，作《毋逸》。《毋逸》称：“为人父母，
为业至长久，子孙骄奢，忘之以亡其家。”为人子，可不
慎乎！故昔在殷王，中宗严恭敬畏，天命自度，治民震
惧，不敢荒宁，故中宗飨国七十五年。其在高宗，久劳
于外，为与小人作。其即位，乃有亮暗，三年不言，言乃
讙，不敢荒宁，密靖殷国，至于小大无怨，故高宗飨国
五十五年。其在祖甲，不义惟王，久为小人于外，知小
人之依，能保施小民，不侮鳏寡，故祖甲飨国三十三
年。《多士》称曰：“自汤至于帝乙，无不率祀明德，帝无不
配天者。在今后嗣王纣诞淫厥佚，不顾天及民之从
也，其民皆可诛。”《周多士》文王日中昃，不暇食，飨国五
十年，作此以诫成王。成王在丰，天下已安，周之官政
未次序，于是周公作《周官》，官别其宜，作立政以便百
姓。百姓说周公在丰，病将没，曰：“必葬我成周”，以明吾
不敢离成王。周公既卒，成王亦让，葬周公于毕，从文
王，以明予小子不敢臣周公也。周公卒后，秋未获，暴
风雷雨，禾尽偃，大木尽拔，周国大恐。成王与大夫朝
服以开金縢书，王乃得周公所白，以为躬代武王之
说。二公及王乃问史百执事，史百执事曰：“信有。昔周
公命我勿敢言。”成王执书以泣曰：“自今后其无穆卜
乎！昔周公勤劳王家，惟予幼人弗及知。今天动威，以
彰周公之德。惟朕小子，其迎我国家，礼亦宜之。”王出
郊，天乃雨，反风，禾尽起。二公命国人：凡大木所偃，尽
起而筑之，岁则大熟。于是成王乃命鲁得郊祭文王。
鲁有天子礼乐者，以褒周公之德也。〈匑音穷〉

〈注〉谯周曰：以太王所居周地为其采邑，故谓周公。《索隐》曰：“异母”，《尚书》作“亩”，并通。〈按书泰誓云十有三年春大会于孟津则武王得天下在嗣位之十有三年而通鉴亦纪封建诸侯于十三年则封鲁以十三年为正〉

成王元年，命周公元子伯禽代就封于鲁。

按《左传定公四年》：“卫子鱼曰：‘昔武王克商，成王定之，
选建明德以藩屏周，故周公相王室以尹天下，于周
为睦。分鲁公以大路、大旗，夏后氏之璜，封父之繁弱
殷民六族，条氏、徐氏、萧氏、索氏、长勺氏、尾勺氏，使帅
其宗氏，辑其分族，将其类丑以法。则周公用即命于
周，是使之职事于鲁，以昭周公之明德。分之土田，陪、
敦，祝宗，卜史，备物典策，官司彝器’。”因商奄之民，命以
伯禽，而封于少皞之虚。

按《史记鲁周公世家》：周公卒，子伯禽固已前受封，是
为鲁公。鲁公，伯禽之初受封之鲁，三年而后报政周
公，周公曰：“‘何迟也’？伯禽曰：‘变其俗，革其礼，丧三年然
后除之，故迟’。”太公亦封于齐，五月而报政周公。周公
曰：“‘何疾也’？曰：‘吾简其君臣礼，从其俗为也’。及后闻伯
禽报政迟，乃叹曰：‘呜呼！鲁后世其北面事齐矣’。”夫政
不简不易，民不有近，平易近民，民必归之。

按《说苑》：成王封伯禽为鲁公，召而告之曰：“尔知为人
上之道乎？凡处尊位者，必以敬下，顺德规谏，必开不
讳之门，撙节安静以藉之。谏者勿振以威，毋格其言，
博采其辞，乃择可观。夫有文无武，无以威下；有武无
文，民畏不亲。文武俱行，威德乃成。既成威德，民亲以
服，清白上通，巧佞下塞，谏者得进，忠信乃畜。”伯禽再拜受命而辞。

按：《通鉴前编》：“成王元年，命周公元子伯禽代，就封于
鲁。”

成王三年，鲁侯帅师伐淮夷、徐戎。

按《书经》：“鲁侯伯禽宅曲阜，徐夷并兴，东郊不开，作《费
誓》。公曰：‘嗟！人无哗，听命，徂兹淮夷，徐戎并兴。善糓乃
甲胄，敿乃干，无敢不吊！备乃弓矢，锻乃戈矛，砺乃锋
刃，无敢不善。今惟淫舍，牿牛马，杜乃擭，敜乃阱，无敢
伤牿牿之伤，汝则有常刑！马牛其风，臣妾逋逃，毋敢
越逐，祗复之我商赉，汝乃越逐。不复，汝则有常刑！无
敢寇攘！逾垣墙，窃马牛，诱臣妾，汝则有常刑’！”“甲戌，我
惟征徐戎，峙乃糗粮，无敢不逮，汝则有大刑。”“鲁人三
郊三遂，峙乃桢干。甲戌，我惟筑，无敢不供，汝则有无
馀刑。非杀鲁人，三郊三遂，峙乃刍茭，无敢不多，汝则
有大刑！”

按《史记鲁周公世家》：“伯禽即位之后，有管、蔡等反也。
淮夷徐戎亦并兴反。于是伯禽率师伐之于肹，作《肹
誓》曰：‘陈尔甲胄，无敢不善，无敢伤牿，马牛其风，臣妾
逋逃，勿敢越逐，敬复之，无敢寇攘，逾墙垣。鲁人三郊
三隧，峙尔刍茭，糗粮桢干，无敢不逮。我甲戌，筑而征
徐戎，无敢不及。有大刑’。”作此《肹誓》。遂平徐戎，定鲁。
按《通鉴前编》：“成王三年，鲁侯伯禽帅师伐淮夷徐戎。
成王八年，命鲁侯禽父、齐侯伋迁庶殷于鲁。”

按：《竹书纪年》云云。

康王十六年，鲁公伯禽薨，子酋嗣。

按《史记鲁周公世家》：“鲁公伯禽卒，子考公酋立。”

〈注〉《徐广》曰：皇甫谧云，“伯禽以成王元年封，四十六年，康王十六年卒。”

按《竹书纪年》：“康王十九年，鲁侯禽父薨。”

按：《通鉴前编》目：按《世家》，伯禽无年，而徐广注云：“封四
十六年。”若以四十六年为正，则伯禽之卒当在康王
九年。若卒于康王十六年，则当云五十三年。未详孰
是。　南轩按：《世家》云：“考公四年卒”，《金燫会编》乃书考
公立于康王九年，卒于康王二十年，则与《世家》不合
矣。今仍依《前编》书“子酋嗣于康王十六年”，以俟后之
君子订焉。〈按竹书纪年书鲁公薨于康王十九年与诸家俱异宜从世家为正〉
《康王》二十年，鲁侯酋薨，弟熙立。

按《史记鲁周公世家》：“考公四年卒，立弟熙，是为炀公。
康王二十一年，鲁筑茅阙门。”

按《史记鲁周公世家》：“炀公筑茅阙门。”

〈注〉《世本》曰：“炀公徙鲁。”

按：《通鉴前编》：“康王二十一年，鲁侯筑茅阙门。”

康王二十六年，鲁侯熙薨，子宰立。

按：《史记鲁周公世家》：“炀公六年卒，子幽公宰立。”

〈注〉《索隐》曰：《世本》名圉。

按《通鉴前编》：“康王二十六年，鲁炀公薨，子宰嗣。”
“昭王十四年，鲁侯弟㵒弑幽公而自立。”
按《史记鲁周公世家》：“幽公十四年，弟㵒杀幽公而自
立，是为魏公。”

〈注〉徐广曰：“《世本》作‘微公’。”

按：《通鉴前编》：“昭王十四年，鲁侯弟㵒弑其君幽公而
自立。”

穆王四十五年，鲁侯㵒薨，子擢立。
按《史记鲁周公世家》：“魏公五十年卒，子厉公擢立。”
按《竹书纪年》：“穆王四十五年，鲁侯㵒薨。”〈按昭王在位五十一年穆

王在位五十五年，《通鉴》魏公立在昭王十四年。《世家》言“在位五十年” ，则薨在穆王十二年，《竹书》疑误。

懿王　　年，鲁侯擢薨，弟具立。

按《史记鲁周公世家》：“厉公三十七年卒，鲁人立其弟
具，是为献公。”〈按竹书厉公立在穆王四十五年在位三十七年则薨当懿王十五年以下条

二公年代多舛，姑阙所疑。

《夷王》　　年，鲁侯具薨，子濞立。

按《史记鲁周公世家》：“献公三十二年卒，子真公濞立。”

按：慎公在位三十二年，则薨当夷王七年。以《纪元》考之，自懿王十五年历孝、夷属三王，至宣王二年，尚距九十馀年。《世家》言“真公在位三十年” ，卒在宣王二年；通真公三十二年仅六十二年。姑阙所疑。

宣王二年，鲁侯濞卒，弟敖立。

按《史记鲁周公世家》：“真公十四年，周厉王无道，出奔
彘，共和行政。二十九年，周宣王即位。三十年，真公卒，
弟敖立，是为武公。”〈按史记注真音慎通鉴前编宣王三年为武公元年与世家正合〉
宣王十二年，鲁侯朝。周王立其少子戏为鲁太子。夏，
鲁侯敖卒，子戏立。

按《史记周本纪》：宣王十二年，鲁武公来朝。按《鲁周
公世家》：武公九年春，武公与长子括、少子戏西朝周
宣王。宣王爱戏，欲立戏为鲁太子。周之樊仲山父谏
宣王曰：“废长立少不顺。不顺必犯王命，犯王命必诛
之，故出令不可不顺也。令之不行，政之不立。行而不
顺，民将弃上。夫下事上，少事长，所以为顺。今天子建
诸侯，立其少，是教民逆也。若鲁从之，诸侯效之，王命
将有所壅。若弗从而诛之，是自诛王命也。诛之亦失，
不诛亦失。王其图之！”宣王弗听，卒立戏为鲁太子。夏，
武公归而卒，戏立，是为懿公。

宣王二十一年，鲁伯御弑其君戏而自立按《史记鲁周公世家》：“懿公九年，懿公兄括之子伯御
与鲁人攻弑懿公，而立伯御为君。”

宣王三十二年，宣王伐鲁，诛伯御而立懿公弟称。
按《史记鲁周公世家》：伯御即位十一年，周宣王伐鲁，
杀其君伯御，而问鲁公子能道顺诸侯者，以为鲁后。
樊穆仲曰：“鲁懿公弟称，肃恭明神，敬事耆老，赋事行
刑，必问于遗训而咨于固实，不干所问，不犯所知。”宣
王曰：“然。能训治其民矣。”乃立称于夷宫，是为孝公。

〈注〉徐广曰：“固，一作故。”韦昭曰：“固，实故事之是者。”

平王二年，鲁侯称薨，子弗湟立。

按《史记鲁周公世家》：“孝公二十七年卒，子弗湟立，是
为惠公。”

〈注〉索隐曰：系本作“弗皇”，《年表》作“孝公子弗生。”

平王四十八年，鲁侯弗湟薨，子息姑摄当国。

按《左传》，惠公元妃孟子。孟子卒，继室以声子，生隐公。
宋武公生仲子，仲子生而有文在其手，曰：“为鲁夫人。”
故仲子归于我。生桓公而惠公薨，是以隐公立而奉
之。

按：《史记鲁周公世家》：“惠公四十六年，惠公卒，长庶子
息摄当国行君事，是为隐公。初，惠公适夫人无子，公
贱妾声子生子息。息长，为娶于宋，宋女至而好，惠公
夺而自妻之，生子允，登宋女为夫人，以允为太子。及
惠公卒，为允少，故鲁人共令息摄政，不言即位。”
平王四十九年“春正月，鲁侯息姑即位。三月鲁侯邾
仪父”盟于蔑。夏四月，鲁城郎。秋七月，王使宰咺归“鲁
惠公仲子之赗。”九月，宋公、鲁侯盟于宿。冬十月，鲁改
葬惠公。卫侯会葬鲁公子豫。邾人、郑人盟于翼。“鲁作
南门。”十二月，祭伯至于鲁。鲁公子益师卒。

按《春秋》，隐公元年，即位，城郎，改葬、会葬，盟邾。郑作南
门，不书。　按《左传》，元年春，“王周。正月。”不书即位，摄也。
三月，公及邾仪父盟。子蔑，邾子克也。未王命，故不书
爵曰仪父，贵之也。公摄位而欲求好于邾，故为蔑之
盟。夏四月，费伯帅师城郎。不书，非君命也。秋七月，天
王使宰晅来归惠公仲子之赗，缓且子氏未薨，故名
天子七月而葬，同轨毕至；诸侯五月；同盟至大夫三
月；同位至士逾月；外姻至，赠死不及尸，吊生不及哀
豫，凶事，非礼也。惠公之季年，败宋师于黄，公立而求
成焉。九月，及宋人盟于宿，始通也。冬，十月庚申，改葬
惠公。公弗临，故不书。惠公之薨也，有宋师，太子少，葬
故有阙，是以改葬。卫侯来会葬，不见公，亦不书。郑共
叔之乱，公孙滑出奔卫。卫人为之伐郑，取廪延。郑人
以王师、虢师伐卫南鄙。请师于邾，邾子使私于公子
豫，豫请往，公弗许，遂行。及邾人、郑人盟于翼。不书，非
公命也。新作《南门》，不书，亦非公命也。十二月祭伯来，
非王命也。众父卒，公不与小敛，故不书日。《平王》五十
年春，鲁侯会戎于潜。夏五月，鲁无骇帅师入极。秋八
月庚辰，“鲁侯及戎盟于唐。九月，纪裂𦈡逆女于鲁。冬
十月，鲁伯姬归于纪。纪子帛、莒子盟于密。”十二月乙
卯，鲁夫人子氏薨。

按《春秋隐公二年》。按《左传》，“二年春，公会戎于潜，修
惠公之好也。戎请盟，公辞，司空无骇入极费。”父胜
之戎请盟。秋，盟于唐，复修戎好也。“九月，纪裂𦈡来逆
女。”卿为君逆也。冬，纪子帛、莒子盟于密，鲁故也。
平王五十一年夏四月辛卯，鲁君氏卒。秋，武氏子求
赙于鲁。

按《春秋》隐公三年。按《左传》，三年夏，君氏卒，声子也。
不赴于诸侯，不反哭于寝，不祔于姑，故不曰薨。不称
夫人，故不言葬。不书姓为公，故曰君氏。秋，武氏子来
求赙，王未葬也。按《公羊传》，“夏四月，辛卯，尹氏卒。”尹
氏者何？天子之大夫也。其称尹氏何？贬。曷为贬？讥世
卿。世卿非礼也。外大夫不卒，此何以卒？天王崩，诸侯
之主也。

〈注〉时天王崩，鲁隐往奔丧，尹氏主傧赞。诸侯与隐交接而卒，恩隆于王者，则加礼录之，故为隐恩录痛之日者，恩录之，明当有恩礼。

桓王元年“夏，宋公、鲁侯遇于清。秋，宋公、陈侯、鲁公子
翚、蔡人、卫人伐郑。”

按《春秋》隐公四年。按《左传》，四年春，卫州吁弑桓公
而立公与宋公为会，将寻宿之盟。未及期，卫人来告
乱。夏，公及宋公遇于清。宋殇公之即位也，公子冯出
奔郑，郑人欲纳之。及卫州吁立，将修先君之怨于郑，
而求宠于诸侯，以和其民，使告于宋曰：“君若伐郑，以
除君害。君为主，敝邑以赋与陈蔡从，则卫国之愿也。”
宋人许之。于是陈、蔡方睦于卫，故宋公、陈侯、蔡人、卫
人伐郑，围其东门，五日而还。公问于众仲曰：“卫州吁
其成乎？”对曰：“臣闻以德和民，不闻以乱。以乱犹治丝
而棼之也。夫州吁阻兵而安忍阻兵？无众，安忍无亲。
众叛亲离，难以济矣。夫兵犹火也，弗戢将自焚也。夫
州吁弑其君而虐用其民，于是乎不务”令德，而欲以
乱成，必不免矣。秋，诸侯复伐郑。宋公使来乞师，公辞
之。羽父请以师会之，公弗许，固请而行。故《书》曰“翚帅师”，疾之也。诸侯之师败郑徒兵，取其禾而还。

桓王二年春，鲁侯矢鱼于棠。秋九月，鲁考仲子之宫
初献《六羽》。郑以王师伐宋，宋请救于鲁。冬十二月辛
巳，鲁公子𫸩卒。

按《春秋》隐公五年，宋请救不书。按《左传》，五年春，公
将如棠观鱼者，臧僖伯谏曰：“凡物不足以讲大事，其
材不足以备器用，则君不举焉，君将纳民于轨物者
也。故讲事以度轨量谓之轨，取材以章物采谓之物，
不轨不物谓之乱政。乱政亟行，所以败也。”故春蒐、夏
苗、秋狝、冬狩，皆于农隙以讲事也。三年而治，兵入而
振“旅，归而饮至。以数军实，昭文章，明贵贱，辨等列，顺
少长，习威仪也。鸟兽之肉，不登于俎；皮革齿牙骨角
毛羽，不登于器。则公不射，古之制也。若夫山林川泽
之实，器用之资，皂隶之事，官司之守，非君所及也。”公
曰：“吾将略地焉。”遂往，陈鱼而观之。僖伯称疾不从。《书》
曰：“公矢鱼于棠”，非礼也，且言远地也。九月，考仲子之
宫，将万焉。公问羽数于众仲，对曰：“天子用八，诸侯用
六，大夫四，士二。夫舞。所以节八音而行八风，故自八
以下。”公从之。于是初献六羽，始用六佾也。宋人取邾
田，邾人告于郑曰：“请君释憾于宋，敝邑为道。”郑人以
王师会之，伐宋，入其郛，以报东门之役。宋人使来告
命。公闻其入郛也，将救之。问于使者曰：“师何及？”对曰：
“未及国。”公怒，乃止。辞使者曰：“君命寡人同恤社稷之
难，今问诸使者，曰‘师未及国’，非寡人之所敢知也。”冬
十二月辛巳，臧僖伯卒。公曰：“叔父有憾于寡人，寡人
弗敢忘。”葬之加一等。

桓王三年春，郑人渝平于鲁。夏五月辛酉，齐侯、鲁侯
盟于艾。冬，京师如鲁告饥。

按《春秋》隐公六年，“如鲁告饥不书。”按《左传》，六年“春，
郑人来渝平，更成也。更盟于艾，始平于齐也。冬，京师
来告饥，公为之请籴于宋、卫、齐、郑，礼也。”

桓王四年春三月，鲁叔姬归于纪。夏，鲁城中丘。齐侯
使其弟年聘于鲁。秋，鲁侯伐邾。冬，王使凡伯聘于鲁。
按《春秋》隐公七年，按《左传》七年“夏，城中丘”，书不时
也。齐侯使夷仲年来聘，结艾之盟也。秋，宋及郑平。七
月庚申，盟于宿。公伐邾，为宋讨也。初，戎朝于周，发币
于公卿，凡伯弗宾。冬，王使凡伯来聘。还，戎伐之于楚
丘以归。

桓王五年春三月，郑伯使宛归祊于鲁。秋九月辛卯，
鲁侯、莒人盟于浮来。冬，齐侯使告平宋、卫、郑于鲁。十
二月，鲁大夫无骇卒。

按《春秋》隐公八年，齐告平不书。按《左传》，八年春，郑
伯请释泰山之祀而祀周公，以泰山之祊易许田。三
月，郑伯使宛来归祊，不祀泰山也。齐人平宋、卫于郑。
秋，会于温，盟于瓦屋，以释东门之役，礼也。“八月，公及
莒人盟于浮来，以成纪好也。冬，齐侯使来告成三国。
公使众仲对曰：‘君释三国之图，以鸠其民，君之惠也。
寡君闻命矣，敢不承受君之明德’！”无骇卒，羽父请谥
与族，公问族于众仲，众仲对曰：“天子建德，因生以赐
姓，胙之土而命之氏。诸侯以字为谥，因以为族。官有
世功，则有官族，邑亦如之。”公命以字，为展氏。〈祊必彭反〉

〈注〉祊，郑祀泰山之邑。许田，鲁朝宿之邑。

桓王六年春，王使南季聘于鲁。三月癸酉，鲁大雨震
电。庚辰，大雨雪。鲁大夫挟卒。夏，鲁城郎。冬，齐侯、鲁侯
会于防。

按《春秋》隐公九年。按《左传》，九年，“春王三月癸酉，大
雨霖以震”，书始也。“庚辰，大雨雪”亦如之，书时失也。凡
雨自三日以往为霖，平地尺为大雪。夏城郎，书，不时
也。宋公不王。郑伯为王左卿士，以王命讨之，伐宋。宋
以入郛之役怨公，不告命。公怒，绝宋使。秋，郑人以王
命来告伐宋。冬，公会齐侯于防，谋伐宋也。

桓王七年春正月，齐侯、鲁侯、郑伯会于中丘。夏，鲁公
子翚、齐人、郑人伐宋。六月壬戌，鲁败宋师于菅。辛未
取郜。辛巳取防。

按《春秋》隐公十年。按《左传》，十年“春王正月，公会齐
侯、郑伯于中丘。癸丑盟于邓，为师期。夏五月，羽父先
会齐侯、郑伯伐宋。六月戊申，公会齐侯、郑伯于老桃。
壬戌公败宋师于菅。庚午郑师入郜，辛未归于我。庚
辰郑师入防，辛巳归于我。”

桓王八年春，滕侯、薛侯朝于鲁。夏，鲁侯、郑伯会于时
来。秋七月壬午，齐侯、鲁侯、郑伯入许。冬十一月壬辰，
鲁侯息姑薨。

按《春秋》隐公十一年。按《左传》：十一年春，滕侯、薛侯
来朝，争长。薛侯曰：“‘我先封’。滕侯曰：‘我，周之卜正也。薛，
庶姓也，我不可以后之’。公使羽父请于薛侯曰：‘君与
滕君辱在寡人。周谚有之曰：‘山有木，工则度之；宾有
礼，主则择之’。周之宗盟，异姓为后。寡人若朝于薛，不
敢与诸任齿。君若辱贶寡人，则愿以滕君为请’。薛侯
许”之，乃长滕侯。夏，公会郑伯于郲，谋伐许也。秋七月，
公会齐侯、郑伯伐许。庚辰，傅于许。颍考叔取郑伯之
旗《蝥弧》以先登，子都自下射之，颠。瑕叔盈又以蝥弧登，周麾而呼曰：“君登矣！”郑师毕登。壬午，遂入许。许庄
公奔卫。齐侯以许让公，公曰：“君谓许不共，故从君讨
之。许既伏其罪矣，虽君有命，寡人弗敢与闻。”乃与郑
人。冬十月，羽父请杀桓公，将以求太宰。公曰：“为其少
故也，吾将授之矣。使营菟裘，吾将老焉。”羽父惧，反谮
公于桓公而请弑之。公之为公子也，与郑人战于狐
壤，止焉。郑人囚诸尹氏，赂尹氏而祷于其主锺巫，遂
与尹氏归而立其主。十一月，公祭锺巫，齐于社圃，馆
于寪氏。壬辰，羽父使贼杀公于寪氏，立桓公而讨寪
氏。有死者，不书葬，不成丧也。

桓王九年春正月，鲁侯轨即位。三月，鲁侯、郑伯会于
垂。郑伯以璧假许田。夏四月丁未，鲁侯、郑伯盟于越。
秋，鲁大水。

按《春秋》桓公元年。按《左传》，元年春公即位，修好于
郑。郑人请复祀周公，卒易祊田，公许之。三月，郑伯以
璧假许田，为周公祊故也。夏四月丁未，公及郑伯盟
于越，结祊成也。盟曰“渝盟，无享国。”

桓王十年春正月，滕子朝于鲁。三月，齐侯、鲁侯、陈侯、
郑伯会于稷，以成宋乱。夏四月，鲁“取郜大鼎于宋。戊
申，纳于太庙。”秋七月，杞侯朝于鲁。九月，鲁入杞。鲁侯
及戎盟于唐。

按《春秋》桓公二年。按《左传》，二年春，宋督攻孔氏，杀
孔父而取其妻。公怒督惧，遂弑殇公。君子以督为有
无君之心而后动于恶，故先书弑其君会于稷，以成
宋乱为赂，故立华氏也。宋殇公立，十年十一战，民不
堪命。孔父嘉为司马，督为太宰，故因民之不堪命，先
宣言曰“司马”则然。已杀孔父而弑殇公，召庄公于郑
而立之以亲郑。以郜大鼎赂公。齐、陈、郑皆有赂，故遂
相宋公。夏四月，取郜大鼎于宋。戊申，纳于太庙，非礼
也。臧哀伯谏曰：“君人者，将昭德塞违，以临照百官，犹
惧或失之，故昭令德以示子孙。是以清庙茅屋，大路
越席，大羹不致，粢食不凿，昭其俭也；衮冕黻珽，带裳
幅舄，衡𬘘弦𫄧，昭其度也；藻率鞞鞛，鞶厉游缨，昭其
数也；火龙黼黻，昭其文也；五色比象，昭其物也；钖鸾
和铃，昭其声也；三辰旗旗”，昭其明也。夫德俭而有度，
登降有数，文物以纪之，声明以发之，以临照百官，百
官于是乎戒惧而不敢易纪律。今灭德立违，而寘其
赂器于太庙，以明示百官。百官象之，其又何诛焉？国
家之败，由官邪也。官之“失德，宠赂章也。郜鼎在庙，章
孰甚焉。武王克商，迁九鼎于雒邑，义士犹或非之，而
况将昭违乱之赂器于太庙？其若之何？”公不听。周内
史闻之，曰：“臧孙达其有后于鲁乎？君违不忘，谏之以
德。”秋七月，杞侯来朝，不敬。杞侯归，乃谋伐之。九月，入
杞，讨不敬也。公及戎盟于唐，修旧好也。冬，公至自唐，
告于庙也。凡公行，告于宗庙。反行，饮至，舍爵策勋焉，
礼也。特相会，往来称地，让事也。自参以上，则往称地，
来称会，成事也。

桓王十一年春正月，齐侯、鲁侯会于嬴。夏六月，鲁侯、
杞侯会于郕。秋七月，鲁公子翚如齐逆女。九月，齐侯
送姜氏于讙。齐侯、鲁侯会于讙。夫人姜氏归于鲁。冬，
齐侯使其弟年聘于鲁。鲁有年。

按《春秋》桓公三年。按《左传》，三年春，会于嬴，成昏于
齐也。公会杞侯于郕，杞求成也。秋，公子翚如齐逆女，
修先君之好，故曰“公子。齐侯送姜氏”，非礼也。凡公女
嫁于敌国，姊妹则上卿送之，以礼于先君；公子则下
卿送之；于大国，虽公子亦上卿送之。于天子则诸侯
皆行，公不自送；于小国则上大夫送之。冬，齐仲年来
聘，致夫人也。

桓王十二年春正月，鲁侯狩于郎。夏，王使宰渠伯纠
聘于鲁。

按《春秋》桓公四年。按《左传》，四年，“春正月，公狩于郎。
书时礼也。夏，周宰渠伯纠来聘。父在，故名。”

桓王十三年“夏，王使仍叔之子聘于鲁，鲁城祝丘。”秋，
鲁大雩。鲁螽。

按《春秋》桓公五年。按《左传》五年，仍叔之子弱也。“秋，
大雩”，书，不时也。

桓王十四年春正月，州公朝于鲁。夏四月，鲁侯、纪侯
会于成。秋八月壬午，鲁大阅。九月丁卯，鲁子同生。冬，
纪侯朝于鲁。

按《春秋》桓公六年。按《左传》，六年，春，淳于公自曹来
朝。夏，会于成纪，来谘谋齐难也。秋，大阅，简车马也。九
月丁卯，子同生，以太子生之礼举之，接以大牢，卜士
负之，士妻食之，公与文姜宗妇命之。公问名于申𦈡，
对曰：“名有五，有信，有义，有象，有假，有类。以名生为信，
以德命为义，以类命为象，取于物为假，取于父为类，
不”以国，不以官，不以山川，不以隐疾，不以畜牲，不以
器币。周人以讳事神名，终将讳之。故以国则废名，以
官则废职，以山川则废主，以畜牲则废祀，以器币则
废礼。晋以僖侯废司徒，宋以武公废司空。先君献、武
废二山，是以大物不可以命。公曰：“是其生也，与吾同
物。”命之曰“同。”冬，纪侯来朝，请王命以求成于齐。公告不能。

桓王十五年春二月己亥，“鲁焚咸丘。夏，谷伯绥、邓侯
吾离朝于鲁。”

按《春秋》“桓公七年。”按《左传》：“七年春，榖伯邓侯来朝。”
名贱之也。

桓王十六年春正月己卯，鲁烝。王使家父聘于鲁。夏
五月丁丑鲁烝。秋，鲁伐邾。冬十月鲁雨雪。祭公如鲁。
按《春秋》桓公八年。按《左传》，八年冬祭公来，遂逆王
后于纪，礼也。

桓王十七年冬，曹伯使其世子射姑朝于鲁。

按《春秋》桓公九年。按《左传》，九年冬，曹太子来朝，宾
之以上卿礼也。享曹太子，初献，乐奏而叹。施父曰：“曹
太子其有忧乎？”非叹所也。十年春，曹桓公卒。

桓王十八年秋，鲁侯、卫侯会于桃丘，弗遇。“冬十二月
丙午，齐侯、卫侯、郑伯伐鲁，战于郎。”

按《春秋》桓公十年。按《左传》，十年冬，齐、卫、郑来战于
郎，我有辞也。初，北戎病，齐诸侯救之，郑公子忽有功
焉。齐人饩诸侯，使鲁次之。鲁以周班后郑，郑人怒，请
师于齐。齐人以卫师助之，故不称侵伐。先书齐卫，王
爵也。

桓王十九年“秋九月，宋公、陈侯、鲁大夫柔、蔡叔盟于
折。宋公、鲁侯会于夫锺。”“冬十二月，宋公、鲁侯会于阚。”
按《春秋》桓公十一年。

桓王二十年“夏六月壬寅，鲁侯、杞侯、莒子盟于曲池。”
“秋七月丁亥，宋公、鲁侯、燕人盟于谷丘。八月，宋公、鲁
侯会于虚。”“冬十一月，宋公、鲁侯会于龟。丙戌，鲁侯、郑
伯盟于武父。十二月鲁及郑师伐宋。丁未，战于宋。”
按《春秋》桓公十二年。按《左传》，十二年夏，盟于曲池，
平杞、莒也。公欲平宋郑。秋，公及宋公盟于句渎之丘，
宋成未可知也，故又会于虚。冬，又会于龟。宋公辞平，
故与郑伯盟于武父，遂帅师而伐宋，战焉。

桓王二十一年春二月，“鲁侯会纪侯、郑伯。己巳，鲁及
齐侯、宋公、卫侯、燕人战，齐师、宋师、卫师、燕师败绩。”
按《春秋》桓公十三年。按《左传》，十三年春，宋多责赂
于郑，郑不堪命，故以纪、鲁及齐与宋、卫、燕战。

桓王二十二年春正月，鲁侯、郑伯会于曹。夏，郑伯使
其弟语与鲁盟。秋八月壬申，鲁御廪灾。乙亥，鲁尝。
按《春秋》桓公十四年。按《左传》，十四年春会于曹，曹
人致饩，礼也。夏，郑子人来寻盟，且修曹之会。秋八月
壬申，御廪灾。乙亥尝书，不害也。

桓王二十三年春二月，“王使家父求车于鲁。”夏六月，
齐侯、鲁侯会于艾。邾人、牟人、葛人朝于鲁。冬十一月，
宋公、鲁侯、卫侯、陈侯会于袲，伐郑。

按《春秋》桓公十五年。按《左传》，十五年“春，天王使家
父来求车，非礼也。诸侯不贡车服，天子不私求财。夏
六月，公会齐侯于艾，谋定许也。冬，会于袲，谋伐郑，将
纳厉公也。弗克而还。”

庄王元年春正月，宋公、鲁侯、蔡侯、卫侯会于曹。夏四
月，宋公、鲁侯、卫侯、陈侯、蔡侯伐郑。秋七月，鲁侯自伐
郑归。冬，鲁城向。

按《春秋》桓公十六年。按《左传》，十六年，“春正月，会于
曹，谋伐郑也。”夏，伐郑。“秋七月，公至自伐郑。”以饮至之
礼也。冬，城向，书时也。

庄王二年春正月丙辰，齐侯、鲁侯、纪侯盟于黄。二月
丙午，鲁侯邾仪父盟于趡。夏五月丙午，鲁及齐师战
于奚。秋八月，宋人、鲁人、卫人伐邾。

按《春秋》，桓公十七年。按《左传》，十七年春，盟于黄，平
齐纪，且谋卫故也。及邾仪父盟于趡，寻蔑之盟也。夏，
及齐师战于奚，疆事也。于是齐人侵鲁疆，疆吏来告，
公曰：“疆埸之事，慎守其一，而备其不虞，姑尽所备焉。
事至而战，又何谒焉？”秋，伐邾。宋志也。

庄王三年春正月，齐侯、鲁侯会于泺。鲁侯与夫人姜
氏遂如齐。夏四月丙子，鲁侯轨薨于齐。丁酉，鲁侯之
丧自齐归。冬十二月己丑，葬鲁桓公。

按《春秋》桓公十八年。按《左传》，十八年春，公将有行，
遂与姜氏如齐。申𦈡曰：“女有家，男有室，无相渎也，谓
之有礼。易此必败。”公会齐侯于泺，遂及文姜如齐。齐
侯通焉，公谪之以告。夏四月丙子享公，使公子彭生
乘公。公薨于车。鲁人告于齐曰：“寡君畏君之威，不敢
宁居，来修旧好。礼成而不反，无所归咎恶于诸侯，请
以”彭生除之。齐人杀彭生。按《公羊传》，“夫人谮公于
齐侯。公曰：‘同非吾子，齐侯之子也’。”齐侯怒，与之饮酒，
于其出焉，使公子彭生送之，于其乘焉，搚干而杀之。
〈搚路合反折声也〉

庄王四年春正月，鲁侯同即位。三月，鲁夫人孙于齐。
秋，鲁筑王姬之馆于外。冬，王使荣叔锡鲁桓公命。
按《春秋》庄公元年，按《左传》，元年春不称即位，文姜
出故也。三月夫人孙于齐，不称姜氏，绝不为亲，礼也。
秋，筑王姬之馆于外，为外，礼也。

庄王五年夏鲁公子庆父帅师伐于馀丘。冬十二月
鲁夫人姜氏会齐侯于禚按《春秋》庄公二年。按《左传》，二年冬夫人姜氏会齐
侯于禚，书奸也。

庄王六年春正月，鲁大夫溺会齐师伐卫。冬，鲁侯次
于滑。

按《春秋》庄公三年。按《左传》，三年春，溺会齐师伐卫，
疾之也。冬，公次于滑，将会郑伯谋纪故也。郑伯辞以
难。凡师，一宿为舍，再宿为信，过信为次。

庄王七年春二月，鲁夫人姜氏享齐侯于祝丘。冬，鲁
侯、齐人狩于禚。

按：《春秋》庄公四年。

庄王八年“夏，鲁夫人姜氏如齐师。秋，郳犁来朝于鲁。
冬，鲁侯、齐人、宋人、陈人、蔡人伐卫。”

按《春秋》庄公五年。按《左传》五年“秋，郳犁来来朝，名，
未王命也。”“冬，伐卫，纳惠公也。”

庄王九年冬，齐人归卫俘于鲁。

按《春秋庄公六年》。按《左传》六年冬，“齐人来归卫宝，
文姜请之也。”

庄王十年春，鲁夫人姜氏会齐侯于防。秋，鲁大水，无
麦苗。冬，鲁夫人姜氏会齐侯于谷。

按《春秋》庄公七年。按《左传》，七年春，文姜会齐侯于
防，齐志也。秋无麦，苗不害嘉谷也。

庄王十一年春正月，鲁师次于郎，以俟陈人、蔡人。甲
午，鲁治兵。夏，齐师、鲁师围郕，郕降于齐师。秋，鲁师还。
按《春秋》庄公八年，按《左传》，八年，春治兵于庙，礼也。
夏，师及齐师围郕，郕降于齐师。仲庆父请伐齐师。公
曰：“不可。我实不德，齐师何罪？罪我之由。《夏书》曰：‘皋陶
迈种德，德乃降’。”姑务修德以待时乎！秋，师还。君子是
以善鲁庄公。

庄王十二年春，鲁侯、齐大夫盟于蔇。夏，鲁侯伐齐，纳
子纠。齐小白入于齐。秋八月庚申，鲁及齐师战于干
时，鲁师败绩。九月，齐人取子纠杀之。冬，鲁浚洙。
按《春秋》庄公九年，按《左传》八年，齐侯使连称管至
父戍葵丘，瓜时而往曰“及瓜而代。”期戍，公问不至，请
代，弗许，故谋作乱。僖公之母弟曰夷仲年，生公孙无
知，有宠于僖公，衣服礼秩如适。襄公绌之。二人因之
以作乱，连称有从妹在公宫，无宠。使间公曰：“捷，吾以
女为夫人。”冬十二月，齐侯游于姑棼，遂田于贝丘，见
大豕，从者曰：“公子彭生也！”公怒曰：“彭生敢见！”射之，豕
人立而啼。公惧，队于车，伤足丧屦。反诛屦于徒人费，
弗得，鞭之见血。走出，遇贼于门，劫而束之。费曰：“我奚
御哉？”袒而示之背，信之。费请先入，伏公而出，斗死于
门中，石之纷如死于阶下。遂入，杀孟阳于床，曰：“非君
也，不类见公之足于户下。”遂弑之，而立无知。初，襄公
立无常，鲍叔牙曰：“君使民慢，乱将作矣。”奉公子小白
出奔莒。乱作，管夷吾、召忽奉公子纠来奔。初，公孙无
知虐于雍廪，九年春，雍廪杀无知。公及齐大夫盟于
蔇，齐无君也。夏，公伐齐，纳子纠。桓公自莒先入。秋，师
及齐师战于干时。我师败绩。公丧戎路，传乘而归。秦
子梁子以公旗辟于下道，是以皆止。鲍叔帅师来言
曰：“子纠，亲也，请君讨之。管召，仇也，请受而甘心焉。”乃
杀子纠于生窦，召忽死之。管仲请囚，鲍叔受之，及堂
阜而税之。归而以告曰：“管夷吾治于《高傒》，使相可也。”
公从之。

庄王十三年春正月，鲁侯败齐师于长勺。二月鲁侯
侵宋。夏六月齐师、宋师次于郎。鲁侯败宋师于乘丘。
按《春秋》庄公十年。按《左传》：“十年春齐师伐我。公将
战，曹刿请见。其乡人曰：‘肉食者谋之，又何间焉’？刿曰：
‘肉食者鄙，未能远谋’。”乃入见，问何以战？公曰：“‘衣食所
安，弗敢专也。必以分人’。对曰：‘小惠未遍，民弗从也’。公
曰：‘牺牲玉帛，弗敢加也，必以信’。”对曰：“小信未孚，神弗
福也。”公曰：“小大之狱，虽不能察，必以情。”对曰：“忠之属
也，可以一战，战则请从。”公与之乘，战于长勺，公将鼓
之，刿曰：“未可。”齐人三鼓，刿曰：“可矣。”齐师败绩。公将驰
之。刿曰：“未可。”下视其辙，登轼而望之，曰：“可矣。”遂逐齐
师。既克，公问其故。对曰：“夫战，勇气也。一”鼓作气，再而
衰，三而竭。彼竭我盈，故克之。夫大国难测也，惧有伏
焉。吾视其辙乱，望其旗靡，故逐之。夏六月，齐师、宋师
次于郎。公子偃曰：“宋师不整，可败也。宋败，齐必还，请
击之。”公弗许。自雩门窃出，蒙皋比而先犯之。公从之，
大败宋师于乘丘，齐师乃还。

庄王十四年夏五月戊寅，鲁侯败宋师于鄑。秋，宋大
水，鲁使如宋吊。冬，王姬自鲁归于齐。

按《春秋，庄公十一年》，“吊宋不书。”　按《左传》十一年夏，
“宋为乘丘之役故，侵我，公御之。宋师未陈而薄之，败
诸。”凡师，敌未陈曰败某师，皆陈曰“战”，大崩曰“败绩”，
得儁曰“克”，覆而败之曰“取某师”，京师败曰“王师败绩
于某。”秋，宋大水，公使吊焉，曰：“天作淫雨，害于粢盛，若
之何不吊？”对曰：“孤实不敬，天降之灾，又以为君忧，拜
命之辱。”臧文仲曰：“宋其兴乎！禹、汤罪己，其兴也悖焉；
桀、纣罪人，其亡也忽焉。且列国有凶，称孤，礼也。言惧
而名礼其庶乎！”既而闻之曰：“公子御说之辞也。”臧孙达曰：“是宜为君，有恤民之心。”冬，齐侯来逆共姬。